ຜູ້ນຳຝ່າຍຄ້ານ ມຽນມາ ເຕືອນກ່ຽວກັບ ການສໍ້ໂກງ ຄະແນນສຽງ
ຜູ້ນຳປະຊາທິປະໄຕ ຂອງມຽນມາ ໄດ້ເຕືອນ ກ່ຽວກັບຄວາມເປັນໄປໄດ້ ໃນການສໍ້ໂກງ ຄະແນນສຽງ ໃນການເລືອກຕັ້ງສະພາແຫ່ງຊາດ ຊຶ່ງຈະມີຂຶ້ນ ໃນໄວໆນີ້
ຜູ້ນຳປະຊາທິປະໄຕຂອງມຽນມາ ທ່ານນາງອອງຊານ ຊູຈີ ໄດ້ເຕືອນ ເຖິງຄວາມເປັນໄປໄດ້ ກ່ຽວກັບການສໍ້ໂກງຄະແນນສຽງ ໃນການປ່ອນບັດເລືອກຕັ້ງສະພາແຫ່ງຊາດໃນເດືອນໜ້າ ໂດຍເວົ້າວ່າເປັນທີ່ປະກົດວ່າບັນຊີລາຍຊື່ຜູ້ມີສິດປ່ອນບັດຂອງລັດຖະບານໃນການເລືອກຕັ້ງ ເພີ່ມ ແມ່ນຮວມທັງພວກທີ່ເສຍຊີວິດໄປແລ້ວເປັນຈຳນວນຫຼວງຫຼາຍ ທ່ານນາງອອງຊານ ຊູຈີ ຜູ້ທີ່ເຄີຍໄດ້ຮັບລາງວັນໂນແບລຂະແໜງສັນຕິພາບ ຊຶ່ງພັກສັນນິບາດ ແຫ່ງຊາດເພື່ອປະຊາທິປະໄຕຂອງທ່ານນາງ ຈະເຂົ້າແຂ່ງຂັນເອົາບ່ອນນັ່ງໃນສະພາ ໃນການ ເລືອກຕັ້ງໃນວັນທີ 1 ເມສາຈະມານີ້ ໄດ້ໃຫ້ຄວາມເຫັນດັ່ງກ່າວ ຢູ່ນອກນະຄອນຢ່າງກຸ້ງ ໃນ ວັນພະຫັດວານນີ້ ທ່ານນາງອອງຊານ ໃຫ້ຄວາມເຫັນທີ່ວ່ານີ້ ລຸນຫຼັງການພົບປະກັບລັດຖະມົນຕີການຕ່າງປະ ເທດການາດາທ່ານ John Baird ຊຶ່ງປະເທດຂອງທ່ານໄດ້ຮ່ວມສົມທົບກັບປະເທດຕາເວັນ ຕົກອື່ນໆໃນການລົງໂທດທາງດ້ານເສດຖະກິດຕໍ່ມຽນມາແລະອະດີດພວກຜູ້ນຳທາງທະຫານ ຂອງປະເທດດັ່ງກ່າວ ພັກສັນນິບາດແຫ່ງຊາດເພື່ອປະຊາທິປະໄຕຂອງທ່ານນາງອອງຊານຊູຈີ ຍັງໄດ້ຈົ່ມທຸກກ່ຽວ ກັບການຈຳກັດຮັດແຄບໃນການໂຄສະນາຫາສຽງ ຮວມທັງການຫ້າມຂອງລັດຖະບານເມື່ອ ໄວໆມານີ້ບໍ່ໃຫ້ພັກຂອງທ່ານນາງໃຊ້ສະໜາມກິລາໃນການໂຮມຊຸມນຸມກັນນັ້ນ